**Distanțarea**

*Lucian Cazacu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Distanțarea, definită

Într-un termen potrivit,

E vitală și menită

Cât trăiești, cât n-ai murit.

Distanțarea, când e cazul

Să rămâi necompromis,

Te ferește de necazul

Și de drumul spre abis.

Distanțarea-i sănătate,

Când respiri aer curat

De iubire și dreptate,

Oxigen neîntinat.

Distanțarea-i obligată

Când sistemul e infect,

Te menține fără pată

Într-un mediu imperfect.

Distanțarea de gândirea

Ce-l conține doar pe om

Vindecă îmbolnăvirea

Cu-al ego-ului sindrom.

Distanțarea de rostirea

Vorbei pline de venin,

Îți păstrează strălucirea

Unui cer mereu senin.

Distanțarea de ispita

De-a cârti nemulțumit

Te ferește de copita

Unui gând nepotrivit.

Distanțarea-i libertatea

Căptușită-n îndrăzneli,

Demolând mentalitatea

Ce propagă îndoieli.

Distanțarea-i apropiere,

Când în suflet vrei mereu

De acum, spre încheiere,

Să rămâi cu Dumnezeu.